L 188/2
HR
Službeni list Europske unije
27.7.2023.
(6)
Kao odgovor na Komisijin zahtjev za ažuriranje popisa pojedinačno označenih mirisnih alergena, Znanstveni odbor za sigurnost potrošača (SCCS) donio je mišljenje na plenarnoj sjednici održanoj 26.–27. lipnja 2012. (3).
Odbor je potvrdio da su mirisni alergeni navedeni u unosu 45 i unosima od 67 do 92 u Prilogu III. Uredbi (EZ) br. 1223/2009 i dalje relevantni.
Osim toga, utvrdio je dodatnih 56 mirisnih alergena, koji su već izazvali alergije kod ljudi i za koje trenutačno ne postoji zahtjev za pojedinačno označivanje.
(7)
Uzimajući u obzir mišljenje SCCS-a, može se zaključiti da postoji mogući rizik za ljudsko zdravlje koji proizlazi iz upotrebe dodatnih mirisnih alergena koje je utvrdio SCCS i da je potrebno obavijestiti potrošače o prisutnosti tih mirisnih alergena.
Stoga bi u Prilog III. Uredbi (EZ) br. 1223/2009 trebalo uvesti obvezu pojedinačnog označivanja tih mirisnih alergena kad je njihova koncentracija veća od 0,001 % u proizvodima koji se ne ispiru, a 0,01 % u proizvodima koji se ispiru.
Nadalje, mirisne tvari, kao što su prehapteni i prohapteni, koje se mogu pretvoriti u poznate kontaktne alergene zračnom oksidacijom ili bioaktivacijom, trebale bi se smatrati istovjetnima mirisnim alergenima te podlijegati istim ograničenjima i drugim regulatornim zahtjevima.
(8)
Radi dosljednosti i jasnoće potrebno je ažurirati i određene postojeće unose za mirisne alergene u Prilogu III. Uredbi (EZ) br. 1223/2009 usklađivanjem uobičajenih naziva tvari s nazivima iz najnovije verzije glosara uobičajenih sastojaka iz članka 33. te uredbe i grupiranjem sličnih tvari u jedan unos.
Osim toga, ako za određenu tvar postoji više uobičajenih naziva sastojaka, u zahtjevu za pojedinačno označivanje trebalo bi utvrditi naziv koji će se upotrebljavati na popisu sastojaka iz članka 19. stavka 1. točke (g) kako bi označivanje bilo jednostavnije i prilagođenije potrošačima te kako bi se olakšao rad gospodarskih subjekata i nacionalnih tijela.
(9)
Radi potpunosti i jasnoće potrebno je ažurirati i određene postojeće unose za mirisne alergene u Prilogu III. Uredbi (EZ) br. 1223/2009 dodavanjem izomera te dopunjavanjem i izmjenom odgovarajućih CAS brojeva i EZ brojeva, čime se olakšava rad gospodarskih subjekata i nacionalnih tijela.
(10)
Budući da će se na temelju ažuriranog popisa mirisnih alergena u Prilog III. Uredbi (EZ) br. 1223/2009 vjerojatno dodati novi unosi u kojima se kombiniraju postojeća i nova ograničenja, potrebno je predvidjeti da bi gospodarski subjekti trebali, s jedne strane, nastaviti primjenjivati postojeća ograničenja i, s druge strane, imati razuman rok za usklađivanje s novim ograničenjima.
(11)
Kad je riječ o novim ograničenjima, gospodarskim subjektima trebalo bi omogućiti razumno razdoblje da se na njih prilagode uvođenjem potrebnih izmjena u vezi s formulacijama proizvoda i posudama kako bi se osiguralo da se na tržište stavljaju samo kozmetički proizvodi koji ispunjavaju nove zahtjeve.
Gospodarskim subjektima također bi trebalo omogućiti razumno razdoblje da s tržišta povuku kozmetičke proizvode koji ne ispunjavaju nove zahtjeve i koji su stavljeni na tržište prije početka primjene novih odredaba o označivanju.
S obzirom na relativno malen i stabilan postotak potrošača koji razviju alergijski kontaktni dermatitis, velik broj novih mirisnih alergena koje treba pojedinačno označiti i znatan broj predmetnih kozmetičkih proizvoda, prijelazno razdoblje trebalo bi trajati tri godine odnosno pet godina.
(12)
Mjere predviđene u ovoj Uredbi u skladu su s mišljenjem Stalnog odbora za kozmetičke proizvode,
DONIJELA JE OVU UREDBU:
Članak 1.
Prilog III. Uredbi (EZ) br. 1223/2009 mijenja se u skladu s Prilogom ovoj Uredbi.
(3) SCCS (Znanstveni odbor za sigurnost potrošača), Mišljenje o mirisnim alergenima u kozmetičkim proizvodima (SCCS/1459/11), 26.– 27. lipnja 2012.